## Pravilnik o mjeriteljskim zahtjevima za kućišta cestovnih i željezničkih vaga

### NN 24/2003 (18.2.2003.), Pravilnik o mjeriteljskim zahtjevima za kućišta cestovnih i željezničkih vaga

# DrŽavni zavod za normizaciju i mjeriteljstvo

356

Na
temelju članka 22. Zakona o mjeriteljskoj djelatnosti (»Narodne novine« br.
11/94), ravnatelj Državnog zavoda za normizaciju i mjeriteljstvo donosi

## PRAVILNIK

### O MJERITELJSKIM ZAHTJEVIMA ZA KUĆIŠTA CESTOVNIH I ŽELJEZNIČKIH VAGA

Članak
1.

Ovim se
pravilnikom propisuju mjeriteljski zahtjevi za projektiranje i izvedbu kućišta
cestovnih i željezničkih vaga radi osiguravanja mjeriteljskih svojstava i
mjerne pouzdanosti tih mjerila.

Članak
2.

Kućište
cestovne odnosno željezničke vage namijenjeno je za smještaj mehanizma vage i
obuhvaća jamu, kanale za vezu s mjernom napravom i prostoriju za smještaj
mjerne naprave.

Članak 3.

Kućišta cestovnih i željezničkih vaga postavljaju se
na ceste odnosno posebne kolosijeke preko kojih prolaze samo vozila koja se
važu.

Dopuštena brzina kretanja vozila mora iznositi do 5
km/h, a mora biti označena ispred jame, na dovoljnoj udaljenosti da se ne bi
kočilo na prijamniku tereta vage.

Cestovne i željezničke vage ne smiju se postavljati
na mjestima izloženima titrajima ni drugim utjecajima koji mogu poremetiti
mjeriteljska svojstva prijamniku tereta vage.

Članak 4.

Prilazi cestovnim vagama moraju biti izrađeni od
tvrdog materijala (betona, asfalta, kamena i sl.) i vodoravno postavljeni u
razini i smjeru prijamnika tereta vage.

Pokraj prijamnika tereta cestovnih vage, s bočnih
strana treba predvidjeti prepreke koje onemogućuju bočni nailazak vozila na
prijamnik tereta vage.

Duljina prilaza cestovnih vaga mora biti jednaka
duljini pri­jamnika tereta vaga, odnosno najmanje 8 m ako je duljina prijamnika
tereta veća od 8 m.

Prilazi elektromehaničkim cestovnim vagama i vagama
posebnih konstrukcija mogu biti izgrađeni u cijelosti pod nagibom do najviše 8
%.

U iznimnim slučajevima, kad konfiguracija tla ne
omogućuje da se udovolji uvjetima iz stavka 1., 2. i 3. ovog članka, za po­stav­ljanje
vage na tom mjestu, mora se prije početka radova zatražiti suglasnost Državnog
zavoda za normizaciju i mjeriteljstvo (u daljem tekstu: »Zavoda«)

Članak 5.

Prilazi željezničkim vagama moraju biti u razini i u
smjeru prijamnika tereta vage.

Duljina prilaza željezničkih vaga mora biti jednaka
cjelokupnoj duljini prijamnika tereta vage (prijamnici tereta od dva i više
dijelova), odnosno najmanje 10 m ako je duljina prijamnika tereta kraća od 10
m.

Na prilazima ne smije biti skretnica.

U iznimnim slučajevima, kad nije moguće zadovoljiti
uvjete iz stavka 2. i 3. ovog članka, za postavljanje vage na tom mjestu mora
se prije početka radova zatražiti suglasnost Zavoda.

Članak 6.

Ako su kombinirane cestovno-željezničke vage mora
kumulativno biti udovoljeno uvjetima iz čl. 4. i 5. ovog pravilnika.

Članak 7.

Temelji i pod jame, ako su predviđeni kao nosiva
ploča mehanizma vage, moraju biti izrađeni od armiranog betona.

Ako pod jame nije nosiva ploča, može biti izrađen od
betona, asfalta i sl.

Stijenke jame moraju imati odgovarajuću čvrstoću da
bi izdržale bočne pritiske.

Rubovi jame moraju biti zaštićeni čeličnim šipkama
tako da slobodni prostor između prijamnika tereta vage i ruba jame bude od 1 cm
do 2 cm.

Članak 8.

Da bi se omogućio prilaz svim elementima mehaničkih
vaga, potrebno je da dubina između donje površine prijamnika tereta i poda jame
bude najmanje 1,2 m.

Kretanje kroz jamu mora biti osigurano prolazima
širine najmanje 0,6 m, a visine 0,8 m.

Ako se zbog iznimnih okolnosti (podzemne vode,
stjenovitog tla i sl.) ne mogu osigurati uvjeti iz stava 1. ovog članka,
potrebno je prije početka radova zatražiti suglasnost Zavoda.

Dijelovi konstrukcije koji se nalaze u jami i preko
kojih se prelazi moraju biti tako izvedeni da se bez osobitih poteškoća mogu
prekoračiti.

Članak 9.

Veličina ulaznog otvora u jamu vage mora biti najmanje
0,8 m x 0,8 m, a slobodna površina za ulazak – najmanje
0,65 m x 0,8 m.

Ulazni otvori mogu biti u kućištu pokraj jame i na
prijamniku tereta vage.

Ulazni otvori moraju biti tako izvedeni i osigurani
da ne­ovlaštene osobe ne mogu ući u jamu.

Članak 10.

Ako je tlo na kojem se vaga postavlja podvodno,
potrebno je izvesti hidroizolaciju poda i stijenki jame.

Voda se iz jame mora odvoditi na jedan od ovih
načina:

1) priključivanjem jame na kanalizaciju

2) izradom jame za poniranje

3) postavljanjem crpke za vodu.

Ako se vaga nalazi u zatvorenoj prostoriji i ako je
zaštićena od atmosferske vode, odvod vode, u smislu stavka 2. ovog članka, nije
potreban.

Jama vage mora uvijek biti čista i suha.

Članak 11.

Da bi se prijamnik tereta vage osigurao od
propadanja, zbog loma prijenosnih poluga ili elemenata na koje se prijamnik
tereta oslanja, u jami se moraju ugraditi sigurnosni temelji.

Okomita udaljenost između donje površine prijamnika
tereta iznad sigurnosnog temelja i gornje površine sigurnosnog temelja ne smije
biti veća od 5 cm.

Za podizanje prijamnika tereta vage, u slučaju
popravka, poželjno je predvidjeti temelje na koje bi se postavila dizalica.

Članak 12.

Prenosive cestovne vage i vage posebne konstrukcije
mogu se postavljati na ravnu podlogu – cestu ili u za to posebno izvedene
plitke jame s betonskom podlogom.

Okomita udaljenost između podloge i najnižeg dijela
konstrukcije vage mora iznositi najmanje 10 cm.

Članak 13.

Prostorija za smještaj mjerne naprave mora biti
izrađena od čvrstog materijala ili prenosiva i sastavljena od montažnih
elemenata, izvedena tako kako bi se uređaj zaštitio od vjetra, kiše i snijega,
a poslužitelj mora imati pregled cijelog prijamnika tereta vage.

Ukoliko nije moguće prostoriju za smještaj mjerne
naprave vage postaviti tako da se iz nje može pregledavati cijeli prijamnik
tereta, pregled se može osigurati postavljanjem video nadzora.

Članak 14.

Kućište cestovnih i željezničkih vaga prema projektu
izra­đuje ovlašteni izvođač.

 Članak 15.

Danom
stupanja na snagu ovog pravilnika prestaje važiti Pravilnik o metrološkim
uvjetima za kućišta cestovnih i trač­nič­kih vaga (»Službeni list« br. 31/87 i
39/90 i »Narodne novine«, br. 53/91).

Članak
16.

Ovaj
pravilnik stupa na snagu osmoga dana od dana objave u »Narodnim novinama«.

Klasa:  011-02/02-04/26
Urbroj:  558-03/6-02-1
Zagreb, 1. listopada 2002.

Ravnatelj
Državnog zavoda za normizaciju
i mjeriteljstvo
**dr****.
sc****. Jakša Topić, dipl. ing.,** v. r.

Pravilnik, NN 24/2003-356